Хиляди български граждани вече втори ден се стичат към новоизрисувания паметник на американските комикс герои и дядо Коледа, за да изразят своята почит и признателност към техните измислени дела. Много български пенсионерки успяха да закърпят мизерните си доходи, чрез продажбата на малки букетчета, които поклонниците на анимационното изкуство полагаха в основите на паметника. Според наблюдатели, отдавна в България не е имало такова масово струпване пред който и да е паметник, особено пък от млади хора. Старци плачеха от прилив на емоции, че са доживели да видят това чудо на модерното изкуство със собствените си очи. Президента получи инфаркт, а Сергей Станишев беше отзован обратно в Русия за да обясни как е допуснал подобно навлизане на американската култура върху Съветски паметници и какво смята да предприеме по-въпроса.

Премиерът Борисов е провел спешен разговор с Кремъл в който е поел ангажимент лично да разкрие виновника, да го осъди публично в интервю за масмедиите, след което да му отсече ръцете по стара българска традиция. Половин час по-късно, премиерът проведе важен телефонен разговор с Белия дом и обеща да положи всички усилия да открие художника, да го награди с ордена на Народните будители и да издейства средства от бюджета за довършване преобразяването на паметника. Посланика на Щатите се напи от радост и обяви, че визите за български граждани желаещи да пътуват и живеят в САЩ падат.

Майки обясняваха на невръстните си дечица, че дядо Коледа носи автомат за да не му откраднат подаръците предназначени за децата. Татковците не скриваха радостта си, че вече има място на което могат да изразят благодарността си към измислените герои, играещи основна роля във възпитанието и формирането на личността на техните наследници.

От „Юнеско“ обявиха, че ще включат паметника в списъка на световното културно наследство и са готови да отделят средства за окончателното му завършване. Музеят на модерното изкуство в Мидтаун, Манхатън е отправил оферта към столична община за откупуване на паметника, като смятат да го демонтират, пренесат и монтират отново при тях. От Нобеловата фондация обявиха, че ще наградят художника с нобелова награда за хумор и изобретателност в сферата на изкуството, за успеха му в съчетаването и едновременното осмиване на две коренно противоположни култури и епохи.

В МВР са получили анонимна заплаха от група представила се за „Фракция -Червените бабички“, че ако паметника не бъде върнат в нормалният му вид, те ще изрисуват метростанциите в петолъчки. Иван Костов беше забелязан да подритва Евгени Бакърджиев, понеже на времето не се сетил да изрисува мавзолея на Георги Димитров по подобен начин вместо да го взривява. От младежката организация на БСП са се заели да сформират доброволни отряди за охрана на паметника на Бузлуджа, който според техни източници бил следващата цел на „художника-екстремист“, както те го наричат.

В парламента депутатите единодушно осъдиха този вандалски акт на привличане вниманието на световните медии върху ставащото в България, тъй като според тях това пречело на тяхната нормална работа, както и на нормалната работа на полицията, съда, прокуратурата, държавната и общинска администрация, правителството, президента и вобще на целия държавен апарат. Те обещаха да приемат в най-кратки срокове закон, с който подобни действия водещи до попадане на българската действителност във вниманието на световните информационни агенции да попадат под ударите на Правораздавателната система. Според тях това бил пагубен акт, който ги заставял публично да заемат определена позиция, вместо да работят за бъдещето на себе си и своите деца.